KINNITATUD
Kaitseväe juhataja 05.05.2025
käskkirjaga nr 739

Kaitseväe peastaap
Analüüsi- ja planeerimisosakond

I JA II KATEGOORIA MEHITAMATA ÕHUSÕIDUKI
KASUTAMISE OHUTUSEESKIRI
OE 1.4

Tallinn 2025

Ohutuseeskirja koostaja:
Sõjaväeline auaste,
ees- ja perenimi 	Struktuuriüksus	Ametikoht	
kol-ltn (res) Arbo Probal	Kaitseväe peastaap	mehitamata õhusõiduki valdkonna juht	
 
Ohutuseeskirja väljatöötamisel osalesid või andsid eksperdiavamuse:
Sõjaväeline auaste,
ees- ja perenimi 	Struktuuriüksus	Ametikoht	
major Raino-Andre Pius	Õhuväe Kaitselennunduse järelevalveteenistus	lennutegevuse inspektor	
major Martin Noorsalu	Õhuvägi	lennuohutuse inspektor	
veebel Rasmus Tähe	Diviisi luurepataljoni staap	staabiallohvitser	
vanemveebel  Raimo Merilo	Kaitseliidu Viru maleva staap	luure- ja julgeolekuallohvitser	
hr Aivar Hanniotti	Kaitseliidu Küberkaitseüksus	mehitamata õhusõidukite instruktor	
pr Reet Hendrikson	Kaitseväe Akadeemia	terminoloogiline konsultant	
pr Kristina Lepist	Kaitseväe Akadeemia	keeletoimetaja	
 
Kooskõlastajad:
Sõjaväeline auaste,
ees- ja perenimi 	Struktuuriüksus	Ametikoht	
kol Eero Neemla	Kaitseväe peastaap	analüüsi- ja planeerimisosakonna ülem	
kol-ltn Vesse Põder	Kaitseväe peastaap	J7 ülema asetäitja	

Sisukord

1.	peatükk. Üldsätted
2.	peatükk. Ohutusnõuded mehitamata õhusõidukiga opereerimisel
1.	jagu. Mehitamata õhusõiduki kasutamine õppelendudel, tüübi- ja taktikaõppes
2.	jagu. Mehitamata õhusõiduki kasutamine harjutusel ja õppusel
3.	jagu. Mehitamata õhusõiduki kasutamine inimeste vahetus läheduses taktikalise tegevuse imiteerimisel
3.	peatükk. Ohutusnõuded mehitamata õhusõiduki läheduses
4.	peatükk. Muud ohutusnõuded

1. peatükk
Üldsätted

1.	I ja II kategooria mehitamata õhusõiduki ohutuseeskiri OE 1.4 (edaspidi ohutuseeskiri) sätestab ohutusnõuded I ja II kategooria multirootoriga mehitamata õhusõidukite (edaspidi MÕS) süsteemide käitamine väljaõppes.
2.	Ohutuseeskiri on kohustuslik kõikidele multirootorplatvormide kasutajatele Kaitseväes ja Kaitseliidus.
3.	Ohutuseeskirja peab kohaldama kooskõlas:
3.1.	sõjaväelise väljaõppe ohutuse üldeeskirjaga OE 1.1;
3.2.	vastava struktuuriüksuse võimekirjeldusega;
3.3.	vastava MÕS-i kursusekavaga;
3.4.	õppuste korraldamise eeskirjaga;
3.5.	kaitselennundusmäärustikuga;
3.6.	mikro MÕS-i standardse tegevusjuhendiga;
3.7.	kaitselennunduse lennuõnnetustele ja lennuintsidentidele reageerimise eeskirjaga.
4.	Ohutuseeskirja terminid: 
4.1.	mehitamata õhusõiduk on autonoomne või kaugjuhitav õhusõiduk, mille pardal ei ole pilooti;
4.2.	kaugpiloot on isik, kes juhib mehitamata õhusõidukit või jälgib autonoomse mehitamata õhusõiduki trajektoori, olles valmis igal ajal sekkuma.
5.	Kaugpiloot vastutab MÕS-i ohutu käitamise eest.
6.	MÕS-i tohib lennutada kvalifitseeritud ja sertifitseeritud kaugpiloot, kellel on vastava kategooria MÕS-i käitamisluba.
7.	MÕS-i käitamisel ei tohi kaugpiloot tekitada lennutegevusega ohtu inimese elule, tervisele ega varale.
8.	Ohutuseeskirja haldab Kaitseväe peastaabi analüüsi- ja planeerimisosakond.

2. peatükk
Ohutusnõuded mehitamata õhusõiduki käitamisel

1. jagu
Mehitamata õhusõiduki kasutamine õppelennul, tüübi- ja taktikaõppes

9.	MÕS-i õppelennu juures peab koos õppiva kaugpiloodiga viibima MÕS-i instruktor.
10.	MÕS-i instruktorina võib kasutada pädevat kaugpilooti, kellel on vastava või kõrgema kategooria kaugpiloodi luba.
11.	MÕS-i instruktor peab olema läbinud vastava tüübiõppe ja saanud väljaõppe läbiviijalt asjakohase juhendamise.

2. jagu
Mehitamata õhusõiduki kasutamine harjutusel ja õppusel

12.	Kaugpiloodile peab olema tagatud ohutu keskkond MÕS-i käitamiseks.
13.	Õppuse läbiviija loal on kaugpiloodil õigus sooritada inimeste vahetus läheduses keerukamaid, lahinguolukordi imiteerivaid manöövreid.
14.	MÕS-i kaugpiloodile määrab ülesanded:
14.1.	õppuse läbiviija või väljaõppejuht, kui MÕS-i kaugpiloot täidab harjutusel või õppusel imiteerimisülesannet;
14.2.	vastava allüksuse ülem või tema volitatud isik, kui tegemist on õppusega ja MÕS kuulub vastava allüksuse koosseisu- ja varustustabelisse.
15.	Õppuse juht või väljaõppe läbiviija võib kehtestada alasid, kus MÕS-i kasutamine on keelatud.
16.	MÕS-i käitamine on keelatud ilma selleks vastavat korraldust või luba saamata.

3. jagu
Mehitamata õhusõiduki kasutamine inimeste läheduses
taktikalise tegevuse imiteerimisel

17.	MÕS-i käitamise ajal peab selle vahetu ohutuskaugus inimestest ja tehnikast olema vähemalt 10 m (vt joonis 1).

Joonis 1. MÕS-i käitamine inimese ja tehnika läheduses

18.	Juhul kui MÕS-ile on paigaldatud vallandatav imitatsioonivahend (nt käsigranaat, lõhkeseade), peab vältima selle lennutamist inimeste kohal.
19.	Imitatsioonivahendit on keelatud vallandada kõrgemalt kui 40 m maapinnast või inimestest.
20.	Imitatsioonivahendit on keelatud vallandada lähemale kui 20 m inimestele.
21.	Kui kaugpiloot on kontrollinud, et soomustatud sõidukite luugid on suletud ja vahetus läheduses ei ole inimesi, on imitatsioonivahendite vallandamine nendele sõidukitele lubatud.
22.	Otsese rünnaku imiteerimine isikkoosseisu suunas on keelatud.
22.1.	Rünnakut imiteeriv MÕS suunatakse mitte lähemale kui 10 m ja mitte madalamale kui 20 m isikkoosseisust ja varast ning peatatakse. Ründest antakse märku imitatsioonivahendiga.
23.	Elektroonilisi ja kineetilisi tõrjevahendeid (nt plastik- ja värvikuulirelvi ning teisi sarnaseid vahendeid) on keelatud kasutada, kui tegevus ei ole eelnevalt kooskõlastatud või õppuse stsenaariumisse planeeritud.
24.	Võimaliku elektroonilise rünnaku (sideühenduse häired või katkemine) mõjualasse sattumisel peab kaugpiloot võtma tarvitusele kõik abinõud, et vältida olukorda, kus juhitavuse kaotanud lennuvahend võib ohustada inimese elu, tervist või vara.

3. peatükk
Ohutusnõuded mehitamata õhusõiduki läheduses 

25.	MÕS-i lennutamise ajal peab järgima kaitselennundusmäärustikku, õhusõiduki lennukäsiraamatut ja vastava MÕS-i käitaja ohutusnõudeid.
26.	Maandunud MÕS-i vahetus läheduses tegutsedes peab täitma lennuvahendit käitava kaugpiloodi või meeskonnaliikme korraldusi.
27.	MÕS-i käitamiseks peab olema tagatud ohutut tõusu ja maandumist võimaldav vaba ala.

4. peatükk
Muud ohutusnõuded 

28.	MÕS-i kokkupõrke või allakukkumise korral peab enne lennu jätkamist akut kontrollima, jälgides MÕS-i toimimist ohutus kohas vähemalt 30 minutit.
29.	Vigastatud, lekkivat või paisunud akut on keelatud MÕS-i ja laadimissüsteemidega ühendada.
30.	Akude hoiu- ja ladustamispaigas peab olema akude kustutamiseks ette nähtud tulekustuti.